प्रोड्यूसर ने फिल्म से निकाला; नेशनल अवॉर्ड जीतने के बाद एटीट्यूड आ गया था
Mithun Chakraborty 73rd birthday celebration मिथुन चक्रवर्ती ने 16 जून को अपना 73वां जन्मदिन मनाया। मिथुन चक्रवर्ती उन चुनिंदा एक्टर्स में से हैं, जिन्हें अपनी फिल्म के लिए ही नेशनल अवॉर्ड मिला था
मिथुन चक्रवर्ती ने कल यानी 16 जून को अपना 73वां जन्मदिन मनाया। मिथुन चक्रवर्ती उन चुनिंदा एक्टर्स में से हैं, जिन्हें अपनी पहली ही फिल्म मृगया के लिए नेशनल अवॉर्ड मिला था। अपनी पहली फिल्म से ही मिली इतनी जबरदस्त सफलता को मिथुन पचा नहीं पाए थे।
एक शो में शिरकत करते हुए उन्होंने बताया था कि वे अपने आप को हॉलीवुड के दिग्गज एक्टर अल पचीनो की तरह समझने लगे थे। मिथुन ने कहा कि उन्हें कभी लगा नहीं था कि वे एक्टर भी बन पाएंगे। लेकिन जब वे एक्टर बन गए तो उनके अंदर अहंकार हो गया।
मिथुन ने कहा कि एक प्रोड्यूसर को उनका ये अल पचीनो वाला एटीट्यूड पसंद नहीं आया। उसने मिथुन को फिल्म में लेने से पहले ही निकाल दिया। इसके बाद मिथुन को एहसास हुआ कि स्टार बनना ही काफी नहीं होता है, बल्कि उसके लिए सही व्यवहार भी रखना पड़ता है।
सोचा नहीं था कि कभी एक्टर बन पाऊंगा
मिथुन चक्रवर्ती ने कपिल शर्मा के साथ एक शो में कहा- मैंने नहीं सोचा था कि मैं कभी हीरो बन पाऊंगा। एक तो मेरा रंग सांवला था। ऊपर से बंगाली था, ठीक से बोल भी नहीं पाता था।
मृणाल सेन को पता चला कि एक लड़का है जिसकी फिजिक अच्छी है। उन्होंने मुझे ट्राइबल बॉय (आदिवासी लड़के) का रोल दे दिया। मैंने इस फिल्म में काम भी किया और नेशनल अवॉर्ड भी जीता।
प्रोड्यूसर ने कहा- निकालो इस अल पचीनो को..
मिथुन ने आगे कहा- नेशनल अवॉर्ड मिलने के बाद मैं अपने आप को सबसे बड़ा समझने लगा। मैं अपने आप को लीजेंड्री एक्टर अल पचीनो से मिलाने लगा। एक प्रोड्यूसर थे, मैं उनका नाम नहीं बताना चाहता। उन्होंने मुझे अपनी फिल्म से ये कहते हुए निकाल दिया था- "नहीं चाहिए हमें ये अल पचीनो..निकाल इसको।"
इस वाकये के बाद मिथुन को एहसास हुआ कि कॉमर्शियल फिल्में और आर्ट वाली फिल्में अलग-अलग होती हैं। मिथुन ने कहा कि लाइफ अगर आपको बड़ा स्टार बनाती है, तो आपको बिहेव भी एक बड़े स्टार की तरह करना चाहिए।
भारत से ज्यादा रूस में पसंद की गई थी मिथुन की फिल्म, डिस्को डांसर ने बनाया सुपरस्टार
80 के दशक के बाद मिथुन सफलता की सीढ़ियों पर चढ़ते गए। 1982 की फिल्म डिस्को डांसर से उन्हें और ज्यादा प्रसिद्धि मिली। फिल्म और इसके गाने को यहां से ज्यादा रशियन कंट्रीज में पसंद किया गया। रूस जो उस वक्त सोवियत संघ के नाम से जाना जाता था, वहां फिल्म ने ताबड़तोड़ कमाई की थी।
डिस्को डांसर को हिंदी सिनेमा की पहली 100 करोड़ रुपए कमाने वाली फिल्म कहा जाता है, हालांकि कमाई का ज्यादातर हिस्सा सोवियत यूनियन से आया था।
मिथुन के करियर में एक दौर ऐसा भी आया कि जब वे B ग्रेड फिल्में करने लगे। उनका स्टारडम कमजोर पड़ने लगा था। उनके बेटे मिमोह ने एक रिसेंट इंटरव्यू में इसकी वजह बताते हुए कहा- हमारे होटल्स थे, उनके खर्चों को भी निकालना था। बॉलीवुड और साउथ से जुड़े लोग होटल में रुकते थे। इन सबको मैनेज करने के लिए पैसों की जरूरत थी।
फिल्म फ्लॉप होने पर डिप्रेशन में चले जाते थे मिथुन
मिथुन के संघर्ष के दिनों को याद करते हुए मिमोह कहते हैं- ईमानदारी से कहूं तो मेरी मां ने उनका डाउनफाल देखा है। हम उस वक्त बच्चे थे। मां बताती थीं कि जब भी उनकी कोई फिल्म फ्लॉप होती थी तो वे कुछ वक्त के लिए डिप्रेशन में चले जाते थे। वे एक दिन में चार शिफ्ट करते थे। हर सेट पर दो-दो घंटे देते थे। अगर देखा जाए तो वैनिटी वैन का कॉन्सेप्ट वे ही लेकर आए थे।